bg en bg ru ru bg bg ru hbs_cyr ru ru ru ru bg bg ru ru bg bg zh en bg bg bg bg bg bg bg bg bg bg bg bg bg bg bg bg bg bg bg bg bg bg bg bg bg bg bg bg bg ru bg bg hbs_cyr bg bg bg bg bg bg bg bg bg bg bg en en en
Интервю за в. „Доктор” – Vessela Health Zone
Диагностика на сърдечно съдовия риск
Home Articles Интервю за в. „Доктор”
0 0   
By д-р Весела Коевска Articles September 26, 2017
Д-р Весела Коевска се занимава с холистична медицина от 1992 г., когато завършва курс по ирисова диагностика. Впоследствие минава обучения по лечебни масажи, фитотерапия, фитопрофилактика, пулсова диагностика, иглотерапия, универсална енергия и Рейки. Прави ирисова диагностика в първия в страната център по природолечение „Дар”. Консултира и прави квантова диагностика на пациенти в частен кабинет в София.
Ето какво сподели д-р Коевска специално за в. „Доктор” за възможностите на холистичната медицина.
Какво представлява холистичната медицина и какви са нейните методи за диагностика и лечение?
Холистична медицина означава цялостна медицина. Тя диагностира причините за заболяванията като винаги взима под внимание психо-емоционалното и енергийно състояние на конкретния пациент. Открива проблемите в зародиш и дава обяснение на граничните състояния между здравето и болестта, протичащи с общ дискомфорт като помага на организма с естествени, природни методи и средства, да възстанови нарушеното равновесие.
Този цялостен подход към здравето ме е привличал още като студентка. Не можех да се примиря, че така съвършено устроеният човешки организъм страда от толкова много болести, които трябваше да изучим и след това да лекуваме поотделно, по симптоми. Винаги съм проявявала интерес към природолечението, към фитотерапията, към мъдрата източна медицина и енергийните методи на лечение.
В практиката си сега, освен класически, меден и вентузен масаж, включвам също акупресура – масаж на акупунктурните точки и аурикулотерапия. С тези лечебни методи аз успешно лекувам болков синдром, хармонизирам енергиите и подпомагам детоксикацията.
Преди да пристъпя към лечението на пациента, правя цялостна ирисова и квантова функционална диагностика.
Какви са възможностите на ирисовата диагностика?
Тя е скрининг-диагностика, обзор на цялостното състоянеие на организма. С нея се откриват генетично унаследените слаби места, прекарани в миналото заболявания, хронични и текущи заболявания. Дава информация за започнали болестни процеси без клинична изява и обяснява първопричините за болестите и болестните симптоми.
Ирисовата диагностика има голяма профилактична стойност. Като знаем своите слаби по конституция места в организма, ще можем съзнателно да избегнем условията за тяхното разболяване. В тази връзка медицината има две понятия – генотип и фенотип. Генотипът е съвкупността от гените, заложени по наследство, а фенотипът е онова, което проявяваме в индивидуалното си съществуване. Фенотипът се оформя под въздействието на външната среда, здравната ни култура, навици и начин на живот.
С годините нараства продължителността на човешкия живот, което създава условия за по-честата проява на възпалителни и дегенеративни заболявания на костно-ставния апарат (артрозо-артрит, ревматоиден артрит, спондилартроза, дискови хернии) и за намаляване на костната плътност (остеопения и остеопороза). Ирисовата диагностика констатира тези промени в предклиничен стадий, преди да се е появила болката и дава шанс навреме да стопираме процеса.
С тази диагностика се констатира наличието на интоксикация и кислороден глад на тъканите, което предразполага към туморни образувания. Имам доста случаи на диагностицирани туморни процеси на млечните жлези и дебело черво, които изпращам на образна диагностика и биопсия за доуточняване. Някои от тях, за моя радост, са хванати навреме и лечението е успешно.
Налага се да насочвам и към конкретни лабораторни изследвания. Затова работя с конвенционалната медицина.
Ирисовата диагностика спестява на хората много време и нерви в обикаляне кабинетите на различни специалисти.
Какви са възможностите на диагностиката с биоскенер?
Това е квантова компютърна диагностика, която практикувам от няколко години. Тя е също един холистичен метод за диагностика, регистриращ по безкръвен и безвреден начин функционалното състояние на всички органи и системи в организма. Достатъчно е да се подържи в дланта сензорната ръкохватка за една минута, за да се регистрира електромагнитното излъчване от сърдечно-съдова, дихателна, храносмилателна, ендокринна, пикочо-полова системи. Този метод е много чувствителен и установява костната плътност, имунния статус (повечето заболявания днес се дължат на нарушен имунитет), дефицитите на витамини и минерали, на вода и кислород в тъканите, нива на хормони.
Тази диагностика дава възможност да вземем целенасочени мерки с подходящите природни средства за попълване на дефицитите в организма.
Когато човек няма оплаквания, си мисли, че е напълно здрав. Но при профилактичен преглед с методите, които използвам, се оказва друго. Във всеки организъм има дефицити. Много често срещам недостиг на витамин D, който се синтезира в кожата под действие на UV-лъчите на слънцето. През последните десетилетия, тези лъчи станаха много агресивни, във връзка с което зачестяват случаите на кожен рак. Затова продължителното излагане на слънце е вече твърде неразумно.
Други често срещани дефицити са на витамин В12, цинк и на основните антиоксиданти – витамин С, Е и А, които ни защитават от оксидативния стрес, от агресията на външната среда и нервното напрежение.
Налага се да приемаме добавки към храната, защото тя не е в състояние да ни даде необходимите микро и макро елементи. Почвите обедняха откъм минерали заради неправилно третиране. Плодовете и зеленчуците съдържат пестициди, използвани в селското стопанство, което значително намалява съдържанието на витамини в тях. Друго основание за приемане на биодобавки е фактът, че съвременният човек е подложен на ежедневен стрес и психическо пренапрежение, което изтощава неговите естествени защитни сили.
Много важно е да укрепваме сърдечно-съдовата система, защото сме на едно от първите места по инфаркти и инсулти. Зачестяват случаите и на артериална хипертония в ученическа и млада възраст.
Да не пренебрегваме и грижата за справяне с наднорменото тегло и детоксикацията на организма като профилактика на социално-значимите заболявания – сърдечно-съдови, захарен диабет, онкологични, алергични, онкологични, костно-ставни, автоимунни, които водят до инвалидност.
Биоскенерът дава идеалното телесно тегло според височината и възрастта на пациента, както и излишъка на мазнини, което налага да включа индивидуален диетичен и двигателен режим.
Забелязвам, че хората все повече виждат смисъла от навременната диагностика и активно търсят и се ориентират към холистични методи на изследване.
Какво лекувате с акупресура?
Лекувам много успешно болков синдром. Например при ишиас – казано на популярен език, което представлява притискане на седалищния нерв в поясната област от промяна местоположението на прешлени или междупрешленен диск. Освен акупресура, прилагам класически масаж, вентузи и аурикулотерапия (поставяне на семенца в определени точки на ушната мида), но това зависи от конкретния случай.. Успешно повлиявам и болки в раменете, така нареченият синдром на замръзналото рамо, при което е силно нарушено движението на ръката. Обикновено за 4 – 6 масажа овладявам болката.
Най-големите врагове на костно-ставния апарат са студът, въздушните течения, влагата и обездвижването, от които е необходимо да се пазим. Не трябва да позволяваме болката да хронифицира. Ако се вземат незабавни мерки, още с появата на болка, лечението с посочените методи е бързо и лесно. При силна простуда, най-ефикасен е вентузният масаж. Вентузите отдават суха топлина, която неутрализира влагата и студа в проблемното място. Вентузите засилват циркулацията на кръв и лимфа и възстановяват храненето на тъканите. Вентузният масаж помага и при мускулни спазми.
Какво препоръчвате при разширени вени?
Произходът на разширените вени на долните крайници и на хемороидите е един и същ – слаба съединителна тъкан, дефицит на колаген във венозната стена, което се открива при квантовото изследване и по плътността на ирисите. За укрепване на венозната стена препоръчвам първо вит.С (може като шипков чай), защото стимулира собствените ни клетки да произвеждат колаген. Ако се налага, внасяме допълнително колаген и природни средства, които тонизират вените и противодействат на тяхното разширяване. Венозната стена, за разлика от артериалната, е по-мека и податлива. Разширените вени са наследствен проблем, но могат да се провокират от уседнал начин на живот и от често заемане на поза с кръстосани крака. Затова препоръчвам движение, поне повече ходене. Така работи мускулната помпа и изтласква венозната кръв и лимфата нагоре. Съветвам също вечер да се променя позицията на тялото – да се повдигнат краката по-високо от главата, да се изпълнява за няколко минути упражнението свещ или полусвещ, както и „каране на колело” във въздуха, а по време на сън да се поставят краката на възглавница.
Патогенната микрофлора трови организма
Състоянието на стомашно-чревния тракт и по-специално на тънкото и дебелото черво е много важно за здравето на целия организъм. С помощта на ирисовата диагностика установявам масово нарушение на чревната микрофлора с преобладаване на патогенната пред полезната микрофлора. Това се случва особено при хора, които наблягат на тестени храни и захарни изделия. Аз съм сериозно обезпокоена от факта, че това е обичайната храна на много деца у нас. Истина е, че тези храни са навсякъде около нас и когато човек потърси нещо да хапне набързо, обикновено се хваща за тях, а точно те подтискат нормалната чревна флора. В тази посока е много необходима здравна просвета, както в семействата, така и в училищата.
Този дисбаланс влияе негативно на здравето, защото патогените в червата произвеждат ендотоксини, отравящи целия организъм. Това е автоинтоксикация за разлика от външната интоксикация от храните, въздуха, водата и др. Водата, която пием, също трябва да се пречиства през филтри, за да се неутрализира токсичността на хлора и тежките метали в нея.
Сколиоза и кифоза са масов проблем
Лошото състояние на гръбначния стълб е масов проблем на хората у нас, независимо от възрастта. Днес повечето професии са свързани със седене пред монитора. Колкото и да се стремим да заемем нормална физиологична поза, в един момент гърбът се уморява и несъзнателно заставаме в удобно за нас положение, което не е нито правилно, нито здравословно. От това идват деформациите на гръбнака – сколиоза и кифоза и ранната дегенерация на прешлените, дори при съвсем млади хора.
Всяко изместване от нормалната позиция на прешлените води до притискане на нервни коренчета, на венозни и артериални съдове, които осъществяват храненето на вътрешните органи. А когато няма адекватно хранене, организмът не може да функционира пълноценно. Затова подчертавам, че гръбначният стълб е не само стожер на тялото, но от него до голяма степен зависи цялостното ни здраве.
Колкото по-рано се започне поддържането на костно-ставния апарат, толкова по-добре. Затова нашите деца и внуци трябва да бъдат възпитавани във физическа култура. Нека упражняват някакъв спорт, да се занимават с гимнастика, всеки според своите предпочитания, за да може да укрепнат мускулите на гърба. Много важно е да се изгради „мускулен корсет”, който да поддържа гръбначния стълб изправен. Предлагат се корсети, които външно поддържат гръбнака. С тях може само да се поизправи стойката, но това не е достатъчно.
Спортуването важи за всяка възраст. Времето, отделено за спорт аз наричам „свещено лично време“ и много стриктно се придържам към това. Има много видове гимнастика. Аз лично се занимавам със стречинг от 2000 г. след като претърпях инцидент със счупване в колянна става. Реших, че мога на 100% да раздвижа пострадалия крак, и го направих. А със стречинга продължавам и до ден-днешен, защото това е моята гимнастика. Имам група, с която тренираме, и виждам ползата: запазих фигурата си и нямам оплаквания от ставите. В днешно време е мода смяната на стави – коленни и тазобедрени. А аз казвам на момичетата, които тренират при мен: „С нашето постоянство и упоритост в упражненията ще опазим ставите и няма да стигаме до инвалидизиране”. Обездвижването ускорява дегенерацията на ставите, а движението ги поддържа като обезпечава добро хранене на тъканите.
На моите пациенти със ставни проблеми препоръчвам подходящи упражнения. Дори да болят, ставите трябва да се раздвижват, за да се поддържа вътреставната течност и съединителната тъкан, от която е изградена ставната капсула, ставния хрущял, връзките и сухожилията. В тази насока действат положително и някои хранителни добавки. Трябва да се попълва дефицитът на калций, магнезий, вит.D и др., който се среща в по-напреднала възраст. Мъжете страдат от остеопороза след 65 – 70-годишна възраст, но жените влизат в този проблем близо 20 години по-рано поради хормонален дефицит в менопаузата.
Към здравината на костите имат отношение и други минерали – фосфор и силиций. Полският хвощ е богат на силиций и действа благотворно както на ставите, така и на бъбреците. Според Източната медицина бъбречната енергия отговаря за костно-ставния апарат. С възрастта тя отслабва и оттам се задълбочават и костно-ставните проблеми.
Ние имаме енергийни тела и болестите се зараждат първо на енергийно ниво преди да се проявят на физическо. Здравето започва от положителните мисли и емоции и правилното дишане. За да не боледуваме, трябва да внимаваме какво мислим, бързо да се освобождаваме от разрушителните емоции яд, гняв, злоба и завист. Когато човек е под стрес, диша повърхностно, а това ощетява организма откъм кислород. Ето защо от време на време трябва съзнателно да задълбочаваме дишането си.
Фибрите са важна част от здравословното хранене
Съвременният човек още не е намерил баланса в храненето си, което се затруднява от наличието на некачествени и набедени хранителни продукти в търговската мрежа. Най-важно е да се приема естествена, непреработена храна, дошла директно от природата до нас. Много е трудно да се намери истинска храна. Аз лично имам предубеждение не само към масовите храни, но и към биохраните, защото смятам, че и с тях се злоупотребява. Контролът на храните не е достатъчен и производителите си позволяват да влагат вещества, които са вредни за човешкото здраве – консерванти, оцветители, ароматизатори и овкусители. Не става въпрос да ви прилошее веднага, но с времето, с ефекта на натрупването идват и здравословните проблеми. Най-пагубно действа на организма постоянното приемане на захарни и тестени изделия, колбаси, така наречените боклучести храни в заведенията за бързо хранене, пиенето на газирани и енергийни напитки. Удивена съм, че хората толкова много ги консумират.
Да не забравяме, че ние-покупателите можем да контролираме пазара като престанем да купуваме съмнителни и некачествени стоки, а такива се предлагат и на нашите деца.
За здравословното хранене е от значение приемането на достатъчно фибри, тоест редовно на трапезата ни да присъства целулозната храна – плодове и зеленчуци, бобови храни. Фибрите подпомагат бързото механично изчистване на дебелото черво. Нормално е приетата храна след 24 часа вече да е напуснала организма. Този процес осигурява естествената му детоксикация, която от своя страна е свързана с поддържането на добър имунитет и устойчивост на вирусни и бактериални инфекции. Напоследък стана модерно да се предлагат средства за изчистване на паразитното присъствие в червата. Това може да стане и с редовна консумация на ярко оцветени сурови плодове и зеленчуци, особено зеленолистни, както и силно лютиви и горчиви подправки и билки (пелин, карамфил, бял равнец). Използват се също биодобавки на базата на хлорофил и настойка от зелени орехчета, която може да се приготви през този сезон в домашни условия.
Leave a comment Cancel reply
You must be logged in to post a comment.
2017 © Copyrights VesselaHealthZone.com